
***Suvestinė redakcija nuo 2024-06-04***

*Sprendimas paskelbtas: TAR 2020-06-30, i. k. 2020-14543*



**ŠVENČIONIŲ RAJONO SAVIVALDYBĖS TARYBA**

**SPRENDIMAS**

**DĖL ŠVENČIONIŲ RAJONO SAVIVALDYBĖS JAUNIMO VASAROS UŽIMTUMO IR INTEGRACIJOS Į DARBO RINKĄ PROGRAMOS PATVIRTINIMO**

2020 m. birželio 25 d. Nr. T-121

Švenčionys

Vadovaudamasi Lietuvos Respublikos vietos savivaldos įstatymo 6 straipsnio 8 punktu ir 7 straipsnio 22 punktu, Švenčionių rajono savivaldybės taryba n u s p r e n d ž i a:

Patvirtinti Švenčionių rajono savivaldybės jaunimo vasaros užimtumo ir integracijos į darbo rinką programą (pridedama).

Šis sprendimas skelbiamas Teisės aktų registre.

SAVIVALDYBĖS MERAS RIMANTAS KLIPČIUS

PATVIRTINTA

Švenčionių rajono savivaldybės tarybos

2020 m. birželio 25 d. sprendimu Nr. T-121

**ŠVENČIONIŲ RAJONO SAVIVALDYBĖS JAUNIMO VASAROS UŽIMTUMO IR INTEGRACIJOS Į DARBO RINKĄ PROGRAMA**

**I SKYRIUS**

**BENDROJI DALIS**

1. Švenčionių rajono savivaldybės jaunimo vasaros užimtumo ir integracijos į darbo rinką programa (toliau – Programa) siekiama didinti jaunimo užimtumą vasaros laikotarpiu, ne ugdymo proceso metu, skatinti ir didinti pagalbą jauniems žmonėms įsidarbinti.

2. Programa skirta Švenčionių rajono savivaldybės (toliau – Savivaldybės) jaunimui nuo 14 iki 21 m., besimokančiam Savivaldybės teritorijoje esančiose ugdymo įstaigose (įskaitant abiturientus, baigiančius bendrojo ugdymo įstaigą einamaisiais metais) ir deklaravusiam savo gyvenamąją vietą Švenčionių rajono savivaldybėje (toliau – jaunimas arba jaunas žmogus). Programos vykdymo terminas – liepos–rugpjūčio mėnesiai, ne ugdymo proceso metu.

*Punkto pakeitimai:*

*Nr. ,
2021-05-27,
paskelbta TAR 2021-05-28, i. k. 2021-12033*

*Nr. ,
2024-05-30,
paskelbta TAR 2024-06-03, i. k. 2024-10055*

3. Programa finansuojama iš Savivaldybės biudžeto Kultūros, švietimo ir sporto programos lėšų ir vykdoma Savivaldybės teritorijoje.

*Punkto pakeitimai:*

*Nr. ,
2022-05-25,
paskelbta TAR 2022-05-27, i. k. 2022-11388*

4. Programoje vartojamos sąvokos atitinka Lietuvos Respublikos darbo kodekse, Lietuvos Respublikos vietos savivaldos įstatyme, Lietuvos Respublikos jaunimo politikos pagrindų įstatyme ir kituose teisės aktuose vartojamas sąvokas.

**II SKYRIUS**

**PROGRAMOS TIKSLAS IR UŽDAVINIAI**

5. Programos tikslas – sudaryti palankias sąlygas kokybiškam jaunimo užimtumui didinti vasaros atostogų metu Savivaldybėje.

6. Programos uždaviniai:

6.1. didinti jaunimo motyvaciją vasaros atostogų metu kaip vieną iš užimtumo priemonių pasirinkti sezoninį darbą;

6.2. padėti jaunimui integruotis į darbo rinką;

6.3. pagerinti jaunimo profesinį orientavimą;

6.4. skatinti Savivaldybės teritorijoje veikiančius darbdavius, įdarbinti jaunimą sezoniniam darbui;

6.5. skatinti bendradarbiavimą su Savivaldybės teritorijoje veikiančiu verslo sektoriumi.

**III SKYRIUS**

**PROGRAMOS DALYVIAI**

7. Dalyvauti Programoje gali:

7.1. darbdaviai:

7.1.1. Lietuvos Respublikoje įsteigtas juridinis asmuo, kuris veiklą vykdo Savivaldybės teritorijoje;

7.1.2. Lietuvos Respublikoje įsteigta kita organizacija (ūkininkas), kuri veiklą vykdo Savivaldybės teritorijoje;

7.1.3. Lietuvos Respublikos pilietis, kuris verčiasi individualia veikla ir veiklą vykdo Savivaldybės teritorijoje;

7.2. Savivaldybės teritorijoje deklaravęs savo gyvenamąją vietą jaunimas, besimokantis Savivaldybės teritorijoje registruotoje ugdymo įstaigoje pagal pagrindinio, vidurinio ugdymo ar profesinio mokymo programą;

7.3. Jauni žmonės toje pačioje darbovietėje, kurioje ketina dirbti Programos įgyvendinimo laikotarpiu, neturi būti įdarbinti anksčiau kaip liepos 1 d. Įdarbinti anksčiau Programoje dalyvauti negali.

**IV SKYRIUS**

**PROGRAMOS VIEŠINIMAS IR ĮSITRAUKIMAS Į PROGRAMĄ**

8. Informacija apie Programos įgyvendinimą viešinama Savivaldybės interneto svetainėje www.svencionys.lt.

9. Šios Programos III skyriuje nurodyti dalyviai apie dalyvavimą Programoje praneša tokia tvarka:

9.1. jauni žmonės, susiradę darbdavį ir su juo suderinę dalyvavimą Programoje, turi registruotis pateikdami el. paštu savivaldybe@svencionys.lt užpildytą, pasirašytą ir nuskenuotą (nufotografuotą) registracijos formą (priedas);

*Papunkčio pakeitimai:*

*Nr. ,
2022-05-25,
paskelbta TAR 2022-05-27, i. k. 2022-11388*

9.2. Programos dalyvių atitiktį Programai vertina Savivaldybės administracijos direktoriaus įsakymu sudaryta darbo grupė;

9.3. darbo grupė, patikrinusi informaciją apie dalyvių atitiktį Programai, teikia tvirtinti tinkamų dalyvių sąrašą administracijos direktoriui;

9.4. Programai tinkamų dalyvių sąrašą tvirtina Savivaldybės meras;

*Papunkčio pakeitimai:*

*Nr. ,
2024-05-30,
paskelbta TAR 2024-06-03, i. k. 2024-10055*

9.5. jeigu norinčių dalyvauti Programoje yra daugiau, nei Programai skirta lėšų, atrenkami tie dalyviai, kurie pateikė registracijos formas ir kitus dokumentus anksčiau, pagal registracijos datą ir laiką;

9.6. su Programos dalyviu ir darbdaviu Savivaldybės administracija sudaro trišalę sutartį, kurioje aptariamos pagrindinės Programos sąlygos;

9.7. esant papildomam finansavimui, patvirtintiems dalyviams atsisakius skirto dalies ar viso finansavimo, nepasirašius trišalės sutarties ar nutraukus sutartį su darbdaviu anksčiau nei buvo planuojama trišalėje sutartyje, skelbiama papildoma Programos dalyvių atranka.

*Papildyta papunkčiu:*

*Nr. ,
2022-05-25,
paskelbta TAR 2022-05-27, i. k. 2022-11388*

**V SKYRIUS**

**FINANSAVIMAS**

10. Darbdaviui, dalyvaujančiam Programoje, už kiekvieną įdarbintą jauną žmogų lėšos kompensuojamos šia tvarka:

10.1. darbdaviui už jaunuolį, įdarbintą visu darbo krūviu, per mėnesį kompensuojama 50 procentų nustatytos Lietuvos Respublikos minimalios mėnesinės algos dydžio;

10.2. jeigu jaunas žmogus dirba ne visu darbo krūviu, kompensacija skaičiuojama proporcingai pagal dirbtas darbo dienas (valandas);

10.3. maksimalus kompensacijos dydis darbdaviui už vieną įdarbintą jauną žmogų per visą Programos vykdymo laikotarpį – 100 procentų nustatytos Lietuvos Respublikos minimalios mėnesinės algos dydžio;

10.4. kompensuojamų išlaidų periodas – liepos–rugpjūčio mėnesiai, ne ugdymo proceso metu;

10.5. dirbti pagal Programą jaunimas gali ne ilgiau kaip du mėnesius;

10.6. darbdavys, siekdamas gauti jauno žmogaus, įdarbinto pagal Programą, darbo vietos išlaikymo kompensaciją, Savivaldybės administracijai kartu su lydraščiu pateikia sutartyje nurodytus jauno žmogaus įdarbinimo ir sąnaudų patyrimo pagrindimo dokumentus: darbo sutarties kopiją, darbo laiko apskaitos žiniaraštį, darbo užmokesčio išmokėjimo žiniaraštį.

11. Įdarbintas jaunas žmogus šia Programa gali pasinaudoti vieną kartą per kalendorinius metus.

**VI SKYRIUS**

**BAIGIAMOSIOS NUOSTATOS**

12. Įdarbinant jaunimą pagal šią Programą vadovaujamasi Lietuvos Respublikos teisės aktais, kurie reglamentuoja asmenų iki aštuoniolikos metų įdarbinimą.

13. Darbdavys už netinkamų dokumentų pateikimą Savivaldybės administracijai atsako Lietuvos Respublikos įstatymų ir kitų teisės aktų nustatyta tvarka.

14. Programos vykdymo dokumentai tvarkomi ir saugomi Dokumentų tvarkymo ir apskaitos taisyklių nustatyta tvarka.

\_\_\_\_\_\_\_\_\_\_\_\_\_\_\_\_\_

Švenčionių rajono savivaldybės

jaunimo vasaros užimtumo ir

integracijos į darbo rinką programos

priedas

**REGISTRACIJOS Į ŠVENČIONIŲ RAJONO SAVIVALDYBĖS JAUNIMO VASAROS UŽIMTUMO IR INTEGRACIJOS Į DARBO RINKĄ PROGRAMĄ FORMA**

|  |  |
| --- | --- |
| **Vardas**  (pildo jaunas žmogus) |  |
| **Pavardė**  (pildo jaunas žmogus) |  |
| **Gimimo data**  (pildo jaunas žmogus) |  |
| **Adresas**  (pildo jaunas žmogus) |  |
| **Ugdymo įstaiga, klasė**  (pildo jaunas žmogus) |  |
| **Telefono numeris**  (pildo jaunas žmogus) |  |
| **El. paštas**  (pildo jaunas žmogus) |  |
| **Darbo patirtis (jei yra)**  (pildo jaunas žmogus) |  |
| **Kuo norėčiau dirbti**  (pildo jaunas žmogus) |  |
| **Darbdavio, su kuriuo sutartas įsidarbinimas, pavadinimas, adresas ir tel. nr., vadovo vardas, pavardė**  (pildo darbdavys arba jo atstovas) |  |
| **Jauno žmogaus įdarbinimo terminas**  (pildo darbdavys arba jo atstovas) |  |
| **Etato dydis**  (pildo darbdavys arba jo atstovas) |  |

Jaunas žmogus

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

(vardas, pavardė) (parašas)

Būsimas darbdavys arba jo atstovas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_

(vardas, pavardė) (parašas)

**Pakeitimai:**

1.

Švenčionių rajono savivaldybės taryba, Sprendimas

Nr. ,
2021-05-27,
paskelbta TAR 2021-05-28, i. k. 2021-12033

Dėl Švenčionių rajono savivaldybės tarybos 2020 m. birželio 25 d. sprendimo Nr. T-121 „Dėl Švenčionių rajono savivaldybės jaunimo vasaros užimtumo ir integracijos į darbo rinką programos patvirtinimo“ pakeitimo

2.

Švenčionių rajono savivaldybės taryba, Sprendimas

Nr. ,
2022-05-25,
paskelbta TAR 2022-05-27, i. k. 2022-11388

Dėl Švenčionių rajono savivaldybės tarybos 2020 m. birželio 25 d. sprendimo T-121 „Dėl Švenčionių rajono savivaldybės jaunimo vasaros užimtumo ir integracijos į darbo rinką programos patvirtinimo“ pakeitimo

3.

Švenčionių rajono savivaldybės taryba, Sprendimas

Nr. ,
2024-05-30,
paskelbta TAR 2024-06-03, i. k. 2024-10055

Dėl Švenčionių rajono savivaldybės tarybos 2020 m. birželio 25 d. sprendimo T-121 „Dėl Švenčionių rajono savivaldybės jaunimo vasaros užimtumo ir integracijos į darbo rinką programos patvirtinimo“ pakeitimo